*Projekts*

2021. gada Noteikumi Nr.

Rīgā (Prot. Nr. )

**Prasības darbībām ar ozona slāni noārdošām vielām un fluorētām siltumnīcefekta gāzēm**

*Izdoti saskaņā ar Ķīmisko vielu likuma*

*16. panta pirmo, trešo un ceturto daļu*

I. Vispārīgie jautājumi

1. Noteikumi ozona slāni noārdošo vielu un fluorēto siltumnīcefekta gāzu jomā nosaka:

1.1. īpašus ierobežojumus attiecībā uz darbībām ar ozona slāni noārdošām vielām un fluorētām siltumnīcefekta gāzēm;

1.2. atbildīgās institūcijas un to kompetenci;

1.3. kārtību un prasības pārskatu sniegšanai;

1.4. kārtību un prasības sertifikātu un licenču izsniegšanai, apturēšanai un atcelšanai un sertifikātu un licenču derīguma termiņu;

1.5. sertificēto un licencēto darbību veicēju sarakstā iekļaujamo ziņu apjomu un publicēšanas kārtību.

2. Veicot darbības ar ozona slāni noārdošām vielām vai fluorētām siltumnīcefekta gāzēm, ievēro šādu regulu prasības:

2.1. Eiropas Parlamenta un Padomes 2009. gada 16. septembra Regula (EK) Nr. 1005/2009 par ozona slāni noārdošām vielām (turpmāk – regula Nr. 1005/2009);

2.2. Eiropas Parlamenta un Padomes 2014. gada 16. aprīļa Regula (EK) Nr. 517/2014 par fluorētām siltumnīcefekta gāzēm un ar ko atceļ Regulu (EK) Nr. 842/2006 (turpmāk – regula Nr. 517/2014);

2.3. Komisijas 2007. gada 18. decembra Regula (EK) Nr. 1497/2007 par noplūžu pārbaužu standartprasību noteikšanu saskaņā ar Eiropas Parlamenta un Padomes Regulu (EK) Nr. 842/2006 attiecībā uz stacionārām ugunsdrošības sistēmām, kurās izmanto fluorētās siltumnīcefekta gāzes;

2.4. Komisijas 2007. gada 19. decembra Regula (EK) Nr. 1516/2007 par noplūžu pārbaužu standartprasību noteikšanu saskaņā ar Eiropas Parlamenta un Padomes Regulu (EK) Nr. 842/2006 attiecībā uz stacionārām saldēšanas, gaisa kondicionēšanas un siltumsūkņu iekārtām, kurās izmanto fluorētās siltumnīcefekta gāzes;

2.5. Komisijas 2008. gada 2. aprīļa Regula (EK) Nr. 304/2008 par uzņēmumu un personāla sertifikācijas minimālajām prasībām un savstarpējas atzīšanas noteikumiem saskaņā ar Eiropas Parlamenta un Padomes Regulu (EK) Nr. 842/2006 attiecībā uz stacionārajām ugunsdrošības sistēmām un ugunsdzēsības aparātiem, kuros izmanto dažas fluorētās siltumnīcefekta gāzes;

2.6. Komisijas 2008. gada 2. aprīļa Regula (EK) Nr. 306/2008 par personāla sertifikācijas minimālajām prasībām un savstarpējas atzīšanas noteikumiem saskaņā ar Eiropas Parlamenta un Padomes Regulu (EK) Nr. 842/2006 attiecībā uz dažu tādu šķīdinātāju rekuperāciju no iekārtām, kuru pamatā ir fluorētās siltumnīcefekta gāzes;

2.7. Komisijas 2008. gada 2. aprīļa Regula (EK) Nr. 307/2008 par personāla apmācības programmu minimālajām prasībām un apmācības atestācijas savstarpējas atzīšanas noteikumiem saskaņā ar Eiropas Parlamenta un Padomes Regulu (EK) Nr. 842/2006 attiecībā uz mehānisko transportlīdzekļu gaisa kondicionēšanas sistēmām, kurās izmanto dažas fluorētās siltumnīcefekta gāzes;

2.8. Komisijas 2014. gada 30. oktobra Īstenošanas regula (ES) Nr. 1191/2014, ar ko nosaka formātu un veidu, kādā jāiesniedz ziņojumi, kas minēti Eiropas Parlamenta un Padomes Regulas (ES) Nr. 517/2014 par fluorētām siltumnīcefekta gāzēm 19. pantā;

2.9. Komisijas 2015. gada 17. novembra Īstenošanas regula (ES) 2015/2066, ar ko atbilstīgi Eiropas Parlamenta un Padomes Regulai (ES) Nr. 517/2014 nosaka sertifikācijas prasību minimumu un savstarpējas atzīšanas nosacījumus, ko piemēro fiziskām personām, kuras veic tādu elektrosadales iekārtu uzstādīšanu, apkalpi, tehnisko apkopi, remontu vai izņemšanu no ekspluatācijas, kurās ir fluorētās siltumnīcefekta gāzes, vai fluorēto siltumnīcefekta gāzu rekuperāciju no stacionārajām elektrosadales iekārtām;

2.10. Komisijas 2015. gada 17. novembra Īstenošanas regula (ES) Nr. 2015/2067, ar ko atbilstīgi Eiropas Parlamenta un Padomes Regulai (ES) Nr. 517/2014 nosaka minimālās prasības un nosacījumus fizisku personu sertifikācijas savstarpējai atzīšanai attiecībā uz stacionārām aukstumiekārtām, gaisa kondicionēšanas iekārtām, siltumsūkņu iekārtām un kravas refrižeratorautomobiļu un refrižeratorpiekabju aukstumiekārtām, kurās izmanto fluorētas siltumnīcefekta gāzes, un uzņēmumu sertifikācijas savstarpējai atzīšanai attiecībā uz stacionārām aukstumiekārtām, gaisa kondicionēšanas iekārtām un siltumsūkņu iekārtām, kurās izmanto fluorētas siltumnīcefekta gāzes;

2.11. Komisijas 2015. gada 17. novembra Īstenošanas regula (ES) 2015/2068, ar ko saskaņā ar Eiropas Parlamenta un Padomes Regulu (ES) Nr. 517/2014 izveido fluorētas siltumnīcefekta gāzes saturošu ražojumu un iekārtu marķējumu;

2.12. Komisijas 2016. gada 2. jūnija Īstenošanas regula (ES) 2016/879, ar ko atbilstīgi Eiropas Parlamenta un Padomes Regulai (ES) Nr. 517/2014 nosaka sīkus noteikumus par atbilstības deklarāciju, kuru sagatavo, kad tirgū laiž ar fluorogļūdeņražiem uzpildītas dzesēšanas, gaisa kondicionēšanas un siltumsūkņu iekārtas, un par šādas deklarācijas verificēšanu, ko veic neatkarīgs revidents.

**II. Atbildīgās institūcijas un to kompetence**

3. Valsts vides dienests (turpmāk – dienests) atbilstoši savai kompetencei kontrolē regulas Nr. 1005/2009 4. pantā, 7. panta 1. punktā, 8. panta 1., 2. un 3. punktā, 10. panta 1., 3. un 4. punktā, 11. panta 1., 2., 3., 4., un 7. punktā, 13. panta 1. un 3. punktā, 22. panta 1., 2. un 4. punktā, 23. panta 1., 2., 3., 5. un 6. punktā, 24. panta 1. punktā un 27. pantā noteikto prasību izpildi un regulas Nr. 517/2014 3. pantā, 4. panta 1., 2., 3. un 4. punktā, 5. pantā, 6. panta 1. un 2. punktā, 7. pantā, 8. pantā, 10. panta 6. punktā, 13. pantā un 19. panta 1., 2., 3., 4. un 5. punktā, šo noteikumu 2.8. apakšpunktā minētajā regulā un 2.12. apakšpunktā minētās regulas 4. pantā noteikto prasību izpildi attiecībā uz regulu tvērumā esošo vielu izmantošanu un darbībām ar tām.

4. Valsts augu aizsardzības dienests kontrolē regulas Nr. 1005/2009 12. pantā noteikto prasību izpildi. Ja saskaņā ar minētās regulas 12. panta 3. punktu metilbromīds tiek laists tirgū, Valsts augu aizsardzības dienests triju mēnešu laikā pēc darbībām ar metilbromīdu iesniedz Vides aizsardzības un reģionālās attīstības ministrijā pārskatu par veiktajiem kontroles pasākumiem un to rezultātiem.

5. Valsts ieņēmumu dienests atbilstoši savai kompetencei kontrolē regulas Nr. 1005/2009 15. panta 1., 2. un 3. punktā, 17. panta 1., 2. un 4. punktā un 20. panta 1. punktā, regulas Nr. 517/2014 11. panta 1. punktā, 14. panta 1. punktā un 15. panta 1., 2. un 3. punktā un šo noteikumu 2.12. apakšpunktā minētās regulas 1. pantā noteikto prasību izpildi.

6. Patērētāju tiesību aizsardzības centrs atbilstoši savai kompetencei kontrolē regulas Nr. 1005/2009 6. un 9.  pantā noteikto tirgus uzraudzības prasību izpildi attiecībā uz ražojumiem (izstrādājumiem) un iekārtām un regulas Nr. 517/2014 6. panta 3. punktā, 11. panta 1., 2., 4. un 5. punktā, 12. pantā un šo noteikumu 2.11. apakšpunktā minētajā regulā noteikto prasību izpildi attiecībā uz ražojumiem (izstrādājumiem) un iekārtām.

7. Veselības inspekcija atbilstoši savai kompetencei kontrolē regulas Nr. 1005/2009 5., 7. pantā, 8. panta 1.  punktā, 9. pantā, 10. panta 1. un 3. punktā, 11. panta 2., 3. un 5. punktā, 13. panta 1. punktā, 24. panta 1. punktā noteikto prasību izpildi attiecībā uz ražojumiem (vielām un maisījumiem) tirdzniecībā un regulas Nr. 517/2014 6. panta 3. punktā, 11. panta 1., 2. un 4. punktā, 12. pantā un šo noteikumu 2.11. apakšpunktā minētās regulas noteikto prasību izpildi attiecībā uz ražojumiem (vielām un maisījumiem) tirdzniecībā.

**III. Kārtība un prasības pārskatu sniegšanai**

8. Šo noteikumu 3., 5., 6. un 7. punktā minētās kontroles iestādes katru gadu līdz 1. martam iesniedz Vides aizsardzības un reģionālās attīstības ministrijā pārskatu par veiktajiem kontroles pasākumiem un to rezultātiem.

9. Fiziskas un juridiskas personas, kas veic darbības ar regulas Nr. 1005/2009 I un II pielikumā minētajām ozona slāni noārdošām vielām un regulas Nr. 517/2014 I un II pielikumā minētajām fluorētām siltumnīcefekta gāzēm, izņemot ražošanu, importēšanu vai eksportēšanu, kā arī iepriekš uzskaitītās vielas saturošu iekārtu operatori katru gadu līdz 31. martam valsts sabiedrībai ar ierobežotu atbildību “Latvijas Vides, ģeoloģijas un meteoroloģijas centrs” iesniedz pārskatu par iepriekšējā gadā veiktajām darbībām ar ozona slāni noārdošām vielām vai fluorētām siltumnīcefekta gāzēm atbilstoši šo noteikumu 1. pielikumam, norādot tajā iekārtas veidu un iekārtas izmantošanas sektoru un apakšsektoru atbilstoši šo noteikumu 2. pielikumam.

**IV. Īpaši ierobežojumi attiecībā uz darbībām ar ozona slāni noārdošām vielām un fluorētām siltumnīcefekta gāzēm**

10. Saskaņā ar regulas Nr. 1005/2009 23. panta 1., 5. un 6. punktu iekārtu operatori veic visus iespējamos drošības pasākumus, lai nepieļautu regulas Nr. 1005/2009 tvērumā esošo vielu un maisījumu noplūdes. Iekārtu noplūdes pārbaudes veic saskaņā ar prasībām, kas noteiktas regulas Nr. 1005/2009 23. panta 2. un 3. punktā, un standartprasībām, kas noteiktas šo noteikumu 2.3. un 2.4. apakšpunktā minētajās regulās.

11. Saskaņā ar regulas Nr. 517/2014 3. panta 2. punktu iekārtu operatori veic visus iespējamos drošības pasākumus, lai nepieļautu regulas Nr. 517/2014 tvērumā esošo vielu un maisījumu noplūdes, ievērojot regulas Nr. 517/2014 3. panta 2. punktā un 4. panta 1., 3. un 4. punktā minētos nosacījumus. Noplūdes no iekārtām, kas minētas regulas Nr. 517/2014 4. panta 1. punktā, pārbauda saskaņā ar standartprasībām, kas noteiktas šo noteikumu 2.3. un 2.4. apakšpunktā minētajās regulās.

12. Fiziska persona, kas veic darbības ar iekārtās esošajām ozona slāni noārdošām vielām un fluorētām siltumnīcefekta gāzēm attiecīgo iekārtu uzstādīšanas, apkalpošanas, remonta vai demontāžas laikā, saskaņā ar regulas Nr. 517/2014 3. panta 4. punkta pirmo daļu saņem sertifikātu, kura paraugs norādīts šo noteikumu 3. pielikumā.

13. Lai nodrošinātu regulas Nr. 1005/2009 23. panta 4. punktā noteikto prasību izpildi, personāls, kas veic regulas Nr. 1005/2009 23. panta 2. punktā noteiktās darbības, saņem sertifikātu atbilstoši šo noteikumu 2.5. un 2.10. apakšpunktā minētajām regulām.

**V. Kārtība un prasības sertifikātu un licenču izsniegšanai, apturēšanai un atcelšanai**

14. Personālu, kas veic darbības ar ozona slāni noārdošām vielām un fluorētām siltumnīcefekta gāzēm, atbilstoši regulas Nr. 517/2014 10. panta 5. punktam sertificē atbilstības novērtēšanas institūcijas, kuras akreditētas nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību. Atbilstības novērtēšanas institūcijas šo noteikumu 2. punktā minēto regulu izpratnē uzskatāmas par novērtēšanas iestādēm.

15. Atbilstības novērtēšanas institūcija paziņo dienestam par:

15.1. tās akreditāciju piecu darbdienu laikā no akreditācijas piešķiršanas brīža, norādot šādu informāciju:

15.1.1. iestādes nosaukums;

15.1.2. juridiskā un faktiskā adrese, ja tā atšķiras no juridiskās adreses;

15.1.3. akreditācijas apliecības numurs un derīguma termiņš;

15.1.4. tīmekļvietnes adrese;

15.2. akreditācijas apturēšanu vai atcelšanu piecu darbdienu laikā no akreditācijas apturēšanas vai atcelšanas brīža, norādot datumu, no kura akreditācija apturēta vai atcelta.

16. Dienests savā tīmekļvietnē ievieto un aktualizē atbilstības novērtēšanas institūciju sarakstu.

17. Atbilstības novērtēšanas institūcija publicē un uztur sertificētā personāla sarakstu savā tīmekļvietnē, norādot personas vārdu, uzvārdu, sertifikāta kategoriju un numuru, un derīguma termiņu, ievērojot Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK prasības. Atbilstības novērtēšanas institūcija atjauno sertificētā personāla sarakstu divu darbdienu laikā no sertifikāta piešķiršanas, apturēšanas, atjaunošanas vai atcelšanas brīža.

18. Fiziska persona, lai saņemtu sertifikātu, atbilstības novērtēšanas institūcijā iesniedz iesniegumu sertifikāta saņemšanai darbībām ar ozona slāni noārdošām vielām un fluorētām siltumnīcefekta gāzēm atbilstoši šo noteikumu 4. pielikumam, norādot vienu no šādām darbībām:

18.1. stacionāru aukstumiekārtu, gaisa kondicionēšanas un siltumsūkņu iekārtu un kravas refrižeratorautomobiļu un refrižeratorpiekabju aukstumiekārtu uzstādīšana, remonts, tehniskā apkope, apkalpe vai demontāža, kurās ir ozona slāni noārdošās vielas vai fluorētās siltumnīcefekta gāzes, noplūžu pārbaude vai šādu vielu un gāzu rekuperācija no minētajām iekārtām atbilstoši šo noteikumu 2.10. apakšpunktā minētajai regulai. Iesniegumā norāda arī sertifikāta kategoriju atbilstoši šo noteikumu 2.10. apakšpunktā minētās regulas 3. panta 2. punktam;

18.2. tādu stacionāru ugunsdzēsības sistēmu uzstādīšana, remonts vai apkope, kurās ir ozona slāni noārdošās vielas vai fluorētās siltumnīcefekta gāzes, noplūžu pārbaude vai šādu vielu un gāzu rekuperācija no stacionārām ugunsdrošības iekārtām un ugunsdzēsības aparātiem atbilstoši šo noteikumu 2.5. apakšpunktā minētajai regulai;

18.3. tādu elektrosadales iekārtu uzstādīšana, apkalpe, tehniskā apkope, remonts vai izņemšana no ekspluatācijas, kurās ir fluorētās siltumnīcefekta gāzes, vai fluorēto siltumnīcefekta gāzu rekuperācija no stacionārajām elektrosadales iekārtām atbilstoši šo noteikumu 2.9. apakšpunktā minētajai regulai;

18.4. tādu šķīdinātāju rekuperācija no iekārtām, kuru pamatā ir fluorētās siltumnīcefekta gāzes atbilstoši šo noteikumu 2.6. apakšpunktā minētajai regulai;

18.5. ozona slāni noārdošo vielu un fluorēto siltumnīcefekta gāzu rekuperācija no mehānisko transportlīdzekļu gaisa kondicionēšanas sistēmām atbilstoši šo noteikumu 2.7. apakšpunktā minētajai regulai.

19. Pamatojoties uz fiziskas personas iesniegumu, atbilstības novērtēšanas institūcija piecu darbdienu laikā no iesnieguma saņemšanas dienas pieņem lēmumu par atļauju personai kārtot eksāmenu un nosaka eksāmena vietu un laiku ne vēlāk kā desmit darbdienu laikā no lēmuma pieņemšanas dienas. Eksāmenu atļauj kārtot, ja iesnieguma iesniedzējs atbilst vismaz vienam no šādiem kritērijiem:

19.1. ir apgūta paredzētajām darbībām nepieciešamā profesionālā vai akadēmiskā izglītības programma;

19.2. pabeigti mācību kursi apmācības programmā, kas atbilst regulas Nr. 517/2014 10. panta 5. punktā noteiktajām prasībām.

20. Pamatojoties uz eksāmenu rezultātiem, atbilstības novērtēšanas institūcija piecu darbdienu laikā no eksāmena kārtošanas dienas pieņem lēmumu par sertifikāta piešķiršanu vai par atteikumu piešķirt sertifikātu.

21. Sertifikāta derīguma termiņš ir pieci gadi.

22. Fiziskai personai, lai pagarinātu sertifikāta derīguma termiņu, eksāmeni nav jākārto. Sertifikātu pagarina, piešķirot jaunu sertifikātu. Sertifikātu atkārtoti izsniedz, ja izpildītās šādi nosacījumi:

22.1. fiziskai personai ir vismaz triju gadu praktiska pieredze darbā ar ozona slāni noārdošām vielām vai fluorētām siltumnīcefekta gāzēm;

22.2. fiziska persona viena mēneša laikā pirms sertifikāta darbības termiņa beigām ir iesniegusi atbilstības novērtēšanas institūcijā šo noteikumu 18.  punktā minēto iesniegumu.

23. Atbilstības novērtēšanas institūcija var pieprasīt sertificētajam personālam rakstveidā iesniegt šādu informāciju:

23.1. datus par kvalifikācijas paaugstināšanu sertifikāta darbības jomā;

23.2. darba vietas nosaukumu un adresi;

23.3. ar ozona slāni noārdošām vielām vai fluorētām siltumnīcefekta gāzēm veikto darbu sarakstu, ko apliecinājis darba devējs.

24. Dienests atbilstības novērtēšanas institūcijai nosūta rakstveida priekšlikumu par sertifikāta atcelšanu, ja persona, veicot profesionālo darbību, kurai nepieciešams sertifikāts, ir pārkāpusi šo noteikumu, regulas Nr. 1005/2009 vai regulas Nr. 517/2014 prasības. Priekšlikumu nosūta piecu darbdienu laikā no pārkāpuma fiksēšanas brīža.

25. Atbilstības novērtēšanas institūcija pieņem lēmumu par:

25.1. sertifikāta piešķiršanu;

25.2. atteikumu piešķirt sertifikātu, ja netiek izpildītas šo noteikumu 19.1. vai 19.2. apakšpunktā minētās prasības;

25.3. atteikumu pagarināt sertifikāta derīguma termiņu, ja netiek izpildītas šo noteikumu 22.1. un 22.2. apakšpunktā minētās prasības;

25.4. sertifikāta apturēšanu, ja viena mēneša laikā pēc atbilstības novērtēšanas institūcijas rakstveida pieprasījuma netiek sniegta visa šo noteikumu 23. punktā minētā informācija;

25.5. sertifikāta atjaunošanu, ja saņemta visa šo noteikumu 23. punktā minētā informācija;

25.6. sertifikāta atcelšanu, ja ir saņemts šo noteikumu 24. punktā minētais priekšlikums.

26. Šo noteikumu 25. punktā minēto lēmumu atbilstības novērtēšanas institūcija paziņo fiziskai personai piecu darbdienu laikā pēc attiecīgā lēmuma pieņemšanas.

27. Juridiska vai fiziska persona, kas minēta regulas Nr. 517/2014 3. panta 4. punkta otrajā daļā vai kas veic regulas Nr. 1005/2009 23. panta 2. punktā minēto iekārtu uzstādīšanu, apkalpošanu un citas minētās darbības, saņem speciālu atļauju (licenci) darbībām ar ozona slāni noārdošām vielām vai fluorētām siltumnīcefekta gāzēm (turpmāk – licence) atbilstoši šo noteikumu 5. pielikumam. Licenci saskaņā ar šo noteikumu 2.5. un 2.10. apakšpunktā minētajām regulām elektroniska dokumenta formā izsniedz dienests.

28. Šo noteikumu 2.5. un 2.10. apakšpunktā minēto regulu izpratnē dienests veic sertifikācijas iestādes funkcijas, un licence uzskatāma par uzņēmumu sertifikātu.

29. Iesniegumu licences saņemšanai darbībām ar ozona slāni noārdošām vielām vai fluorētām siltumnīcefekta gāzēm fiziska vai juridiska persona iesniedz dienestā, sniedzot šādu informāciju:

29.1. paredzētās darbības veids:

29.1.1. tādu stacionāru aukstumiekārtu, gaisa kondicionēšanas un siltumsūkņu iekārtu uzstādīšana, remonts, tehniskā apkope un apkalpe vai demontāža, kurās ir ozona slāni noārdošās vielas vai fluorētās siltumnīcefekta gāzes. Atzīmējot šo darbības veidu, norāda iekārtas maksimālo aukstumnesēja daudzumu, izvēloties vienu no šādiem variantiem:

29.1.1.1. ne vairāk kā 3 kilogrami;

29.1.1.2. hermētiski noslēgtām iekārtām, kas ir attiecīgi marķētas, – ne vairāk par 6 kilogramiem;

29.1.1.3. bez kvantitatīviem ierobežojumiem;

29.1.2. tādu stacionāru ugunsdzēsības sistēmu uzstādīšana, remonts vai apkope, kurās ir ozona slāni noārdošās vielas vai fluorētās siltumnīcefekta gāzes;

29.2. ražotāju izsniegto sertifikātu kopijas vai juridiskas vai fiziskas personas rakstisks apliecinājums par katru no fiziskas vai juridiskas personas rīcībā esošajām iekārtām, kas nepieciešamas, lai īstenotu šo noteikumu 2.5. un 2.10. apakšpunktā minēto regulu prasības;

29.3. par katru nodarbināto sertificēto speciālistu pievieno šādu informāciju:

29.3.1. speciālista vārds un uzvārds;

29.3.2. speciālista sertifikāta numurs;

29.3.3. sertifikāta kopija;

29.3.4. dokumenta kopija, kas apliecina, ka persona ir pieņemta darbā par speciālistu minēto darbību veikšanai.

30. Licenci izsniedz, ja ir izpildīti visi uzskaitītie nosacījumi:

30.1. darbību veicējs – fiziska persona, kas ir licences saņēmēja, vai licences saņēmēja darbinieks – ir sertificēts veikt darbības ar ozona slāni noārdošām vielām vai fluorētām siltumnīcefekta gāzēm atbilstoši šo noteikumu V nodaļā minētajām prasībām, un visi darbību veicēji ir uzskaitīti licencē;

30.2. iesnieguma iesniedzējam ir pastāvīgi pieejami šo noteikumu 2.5. un 2.10. apakšpunktā norādītajās regulās minēto darbību veikšanai nepieciešamie instrumenti un aprīkojums;

30.3. iesnieguma iesniedzējs saskaņā ar šo noteikumu 9. punktu ir sniedzis pārskatu par veiktajām darbībām ar ozona slāni noārdošām vielām vai fluorētām siltumnīcefekta gāzēm.

31. Licences derīguma termiņš ir pieci gadi.

32. Dienests savā tīmekļvietnē publicē un uztur publiski pieejamu licenci saņēmušo fizisko un juridisko personu sarakstu, norādot licenciātu paredzētās darbības veidu, licences derīguma termiņu un nodarbinātos sertificētos speciālistus.

33. Dienests 15 darbdienu laikā pēc iesnieguma saņemšanas pieņem lēmumu par:

33.1. licences izsniegšanu;

33.2. grozījumu veikšanu licencē;

33.3. atteikumu izsniegt licenci;

33.4. atteikumu veikt grozījumus licencē.

34. Dienestam ir tiesības atteikt izsniegt licenci, ja:

34.1. iesniegumā nav norādīta visa šo noteikumu 29. punktā noteiktā informācija;

34.2. fiziskā vai juridiskā persona neatbilst šo noteikumu 30. punktā minētajiem kritērijiem.

35. Dienestam ir tiesības pieņemt lēmumu atcelt šo noteikumu 27. punktā minētajām personām izsniegto licenci, ja dienests konstatē, ka:

35.1. netiek izpildītas šo noteikumu 30.1. un 30.2. apakšpunktā minētās prasības;

35.2. licences saņēmējs veic darbības ar aizliegtu kontrolējamo vielu, kas noteiktas regulā Nr. 1005/2009;

35.3. licences saņēmējs atkārtoti pārkāpis regulas Nr. 1005/2009 vai regulas Nr. 517/2014 prasības;

35.4. darbības ar ozona slāni noārdošām vielām un fluorētām siltumnīcefekta gāzēm veic sertificēts speciālists, kas nav uzrādīts licencē;

35.5. nav iesniegts pārskats par iepriekšējā gadā veiktajām darbībām ar ozona slāni noārdošām vielām vai fluorētām siltumnīcefekta gāzēm.

VI. Noslēguma jautājumi

36. Atzīt par spēku zaudējušiem Ministru kabineta 2011. gada 12. jūlija noteikumus Nr. 563 “Noteikumi par īpašiem ierobežojumiem un aizliegumiem attiecībā uz darbībām ar ozona slāni noārdošām vielām un fluorētām siltumnīcefekta gāzēm” (Latvijas Vēstnesis, 2011, 117.nr.; 2013, 37.nr.; 2018, 157.nr.).

37. Fizisku personu sertifikāti, kas izsniegti līdz šo noteikumu spēkā stāšanās dienai, ir spēkā līdz to derīguma termiņa beigām.

38. Licences, kas juridiskām un fiziskām personām izsniegtas līdz šo noteikumu spēkā stāšanās dienai, ir spēkā līdz to derīguma termiņa beigām.

|  |  |  |  |
| --- | --- | --- | --- |
|  |  |  |  |

39. Noteikumi stājas spēkā 2021. gada 1. septembrī.

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs